《示子效玉川子》
明代·孙承恩

书斋坐清昼，昧昧心弗怡。阿松忽前来，出扇乞我诗。

阿松性沉嘿，颇不喜施为。我疑乃质鲁，但识栗与梨。

今朝忽好事，我喜为解颐。呼儿更来前，听我好言词。

汝今十四岁，非复髫龀儿。读书吾家事，诲汝良孜孜。

读书添智慧，读书破愚痴。读书为贤良，读书佩朝裾。

汝前当七龄，头角颇岐嶷。何更七年来，碌碌但如斯。

岂汝诚质鲁，变化犹有期。抑汝故懒惰，懒惰无由医。

人生要树立，诗书乃镃基。利达且莫言，赋命固不齐。

但观不学人，何别隶与厮。学庸及语孟，精义要深惟。

尚书最难读，功当百倍之。考事贯今古，摛文炳珠玑。

今虽未能然，为学当视兹。似汝恁陋劣，万难冀毫釐。

吾又念世德，承传汝当思。吾宗百年来，诗礼人共推。

穆穆抑斋老，黉宫拥皋比。汝祖雪岑公，清名绝瑕疵。

我虽勉继述，浅薄恒忸怩。汝若不自立，自汝隳门楣。

汝观东邻氏，绰楔高巍巍。有子不嗜学，破败共笑嗤。

又观西邻翁，起家自茅茨。有子立青云，里闬腾光辉。

人生无愚智，共识好与媸。东西两家子，问汝当何居。

光阴不我待，日月相奔驰。汝勿恃年小，一去难再追。

不信观汝爷，尚记发垂垂。转眼亦几何，清霜点乌髭。

少时不自力，及此徒伤悲。我家世清白，囊橐无馀赀。

幸存薄田亩，犹可供粥糜。亦有书满架，古训光陆离。

役使有童奴，免使执爨炊。古人贫亦学，劳苦身无资。

我今虽淡薄，不令汝寒饥。汝若更不学，此咎当责谁。

只今当长夏，俗事无牵縻。愿汝务学业，毋徒习遨嬉。

切磋同阿哥，和鸣恊埙篪。莫似汝父懒，失学悔后时。

愿汝崇明德，忠信以自治。入则孝爷娘，出则敬友师。

莫似汝父癖，愆尤日潜滋。莫起侈泰念，淡薄守家规。

莫习轻薄态，执礼须谦卑。但观世上人，浮侈终自隳。

我今已四十，精力会有衰。汝年渐长大，将以门户遗。

男儿贵自强，奋发不可迟。爷娘虽汝怜，岂得长提携。

世事不可料，前程杳难窥。贤不肖系人，造物无容私。

骥子始堕地，骨相超等夷。驽骀亦自别，宁候异日知。

如今亦稍稍，我窃为汝疑。再看汝一龄，便可分雄雌。

恩义不相掩，舐犊非为慈。汝不用吾言，吾将汝鞭笞。

告汝出苦语，拊心转歔欷。勉哉不可忘，一一镌肝脾。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。